In nomine sancte et individue Trinitatis. Ego Petrus, abbas Sancti Michaelis de Tornodoro, notum fieri volo omnibus hominibus presentibus et futuris quod G[uillelmus], comes Nivernensis, mutuo dedit ecclesie Sancti Michaelis de Tornodoro duos molendinos quos habebat in Burgo Beraldi, et in perpetuum habere concessit, tali videlicet pacto ut, si molendinarius de redditibus molendinorum aut de his que ad molendinos pertinent, aliquam forte fraudem vel injuriam fecerit, super his in curiam abbatis veniat responsurus et quicquid aequitas ejusdem curiae dictaverit, executurus. Habuit autem comes pro molendinis his in mutuo terram et nemus quod predicta ecclesia habebat infra terminos et fines qui subscribuntur, videlicet a via que ducit de Nuceriis Autisiodorum, usque ad viam Poliaci et inde usque Lescherias et de Lescheriis usque ad viam quae de Nentriaco per Vallem Carmi ducit usque ad supra dictam viam de Nuceriis, tendentem Autisiodorum, quicquid intra IIIIor vias ecclesia Sancti Michaelis habebat, ego et conventus noster memorato comiti Nivernensi concessimus. Comes autem, me et conventu nostro concedentibus et laudantibus, supradictum mutuum in manu fratris Guidonis de Siliniaco, monachi Pontiniaci, eidem ecclesie Pontiniaci dedit perpetuo possidendum. Hujus rei testes sunt: Hugo, abbas Quinciaci; et Engelbertus, monachus ejus; Theobaudus, clericus comitis; Rainaudus, vicecomes; Adam de Nuceriis; Willelmus Grossum Brachium; Hugo de Praiz; Petrus de Melesiaco; Helias Bonus Amicus; Gaufridus, dapifer; Gaufridus, prepositus; Johannes, filius Orulfi; Fromundus et Brutinus. Actum anno ab Incarnatione Domini Mº Cº Lº IIIº.